text: Маляка решава бандата да го отвлече и така да я принудят да се съгласи. (Виж ти откъде още са се зародили отвличанията?!) Е, похищение няма, но игрището е построено. Заради слаб успех в училище треньорът изхвърля Пантата и той се връща при приятелите си. А отличничката Юлия получава пионерско поръчение да помогне на другарчето да си поправи успеха си. Ще се породи ли и нежна дружба между тях?
  От тук до края на сериала основният конфликт (има и други) е между игрището и един гараж, в който бащата на Тончо иска да приюти новата си лъскава кола, купена след гурбет в чужбина. В битката се намесват класната ръководителка, милиционери, домоуправителят и даже журналист от в. "Народна младеж".
  Огнян Желязков също е откритие на режисьорката Иванка Гръбчева. Той е едно от децата във филма й "Изпити по никое време", където пак си партнира с Димитър Ганев. В сериала е най-голям на години, но не и на ръст. "Аз бях най-голям от всички и ги учих на всякакви щуротии, включително и да пушат", казва Огнян Желязков, който тогава се превъплъти в ролята на шестокласника Сашо. "Всъщност аз реално бях десетокласник, но изглеждах малък", казва днес 53 годишния Желязков.
  Завършва техникум за хлебна и сладкарска промишленост и 5 години поред кандидатства във ВИТИЗ. Винаги стига до последния кръг и комисията му казва, че той няма какво да научи повече в института.
  На шестия път е приет в специалността "Куклено майсторство". Състудент е с Камен Воденичаров и Тончо Токмакчиев, по същото време там учат и Александър Морфов, Теди Москов, Мая Новоселска, Крьстьо Лафазанов и др.
  След дипломирането си през 1990 г. Огнян Желязков е разпределен в Бургаския куклен театър, но издържа там само месец. В София става главен готвач в първата истинска спагетария "Пиколо Италия" срещу чешкото посолство. Снима се във филма "Граница" и в "Денят на свинята" и със спечелените пари открива една от първите автомивки за ръчно миене на автомобили. Повечето от работниците са безработни актьори.
  После прави частна хлебарница. Камен Воденичаров го кани в "Ку-ку". Огнян е в екипа при всичките матаморфози на екипа - "Каналето", "Хъшове", "Шоуто на Слави". Едновременно е актьор и изпълнителен продуцент. След разцеплението на трупата остава при Слави Трифонов, но след два месеца напуска.
  Става изпълнителен продуцент на "Руска рулетка" и "Господари на ефира" при Магърдич Халваджиян, прави първия "Биг Брадър" при Нико Тупарев, после е изпълнителен продуцент на ТВ 7, продуцент на футболното ни първенство, а сега е "артист на свободна практика".
  Женен е за красивата Николина Димитрова, която преди години беше журналистка и четеше новините по "Ефир 2" на БНТ. Имат десетгодишен син.
  В ролята на Маляка е Димитър Ганев, едно от най-сниманите деца в българското кино. Таланта на Митко открива Иванка Гръбчева за първия си детски филм "Деца играят вън". Тогава той още не е навършил 5 години.